**SMERNICE ZA IZVAJANJE SPLOŠNIH BIOVARNOSTNIH UKREPOV V REJAH ŽIVALI**

5. člen Pravilnika o biovarnosti ter izvajanju biovarnostnih ukrepov iz uredbe (EU) o prenosljivih boleznih živali (Uradni list RS, št. 49/24)

Ljubljana, januar 2025

Pripravila: KGZS in UVHVVR

VSEBINA

[I. Uvod 4](#_Toc188376472)

[II Biološka zaščita - biovarnost 4](#_Toc188376473)

[III. Splošni biovarnostni ukrepi za reje živali 5](#_Toc188376474)

[1 Pogoji reje za živali 5](#_Toc188376475)

[1.1 Objekti za rejo živali 5](#_Toc188376476)

[1.2 Zavarovanje vhodov in izhodov pred nepooblaščenim dostopom oseb ali živali v objekte z živalmi ali vozil v obrat 5](#_Toc188376477)

[1.3 Standardi osvetlitve 6](#_Toc188376478)

[1.4 dodatna priporočila 6](#_Toc188376479)

[2 Tehnologije rej – priporočila v tehnologiji reje za preprečevanje bolezni 6](#_Toc188376480)

[2.1 Ukrepi upravljanja za zaščito reje 6](#_Toc188376481)

[2.2 Postopki za uporabo opreme 6](#_Toc188376482)

[2.3 Preprečevanje vnosa neželenih bolezni, vektorjev v hlev z rejnimi živalmi v sami tehnologiji reje 7](#_Toc188376483)

[2.3.1 Namestitev, vzdrževanje in uporaba razkuževalne bariere na vstopu v objekt z rejnimi živalmi 7](#_Toc188376484)

[2.3.2 Uporaba zaščitne obleke in obutve za vse, ki vstopajo v objekt z živalmi 7](#_Toc188376485)

[2.3.3 Čiščenje in razkuževanje objektov ter drugih prostorov, kjer se zadržujejo živali, skladišča krme, prevoznih sredstev, opreme oziroma strojev ter izvajanje dezinsekcije in deratizacije 8](#_Toc188376486)

[2.3.4 Nadzor nad vektorji okužbe se lahko izvaja z vodenjem seznamov oziroma evidenc obiskovalcev, prevoznih sredstev in biovarnostnim premorom 8](#_Toc188376487)

[2.3.5 Ravnanje z živalskimi stranskimi proizvodi 8](#_Toc188376488)

[2.3.6 Zagotavljanje zdravstveno ustrezne vode, vode za napajanje in krme 9](#_Toc188376489)

[3 Ravnanje z živalmi 9](#_Toc188376490)

[3.1 Nabava živali iz obratov s preverjenim zdravstvenim stanjem 9](#_Toc188376491)

[3.2 Izolacija (karantena) novo nabavljenih živali 9](#_Toc188376492)

[3.3 Ločevanje bolnih živali od zdravih; 10](#_Toc188376493)

[3.4 Redno spremljanje zdravstvenega stanja živali, vključno z beleženjem sprememb zdravstvenega stanja živali 10](#_Toc188376494)

[3.5 Zagotavljanje redne veterinarske oskrbe živali 10](#_Toc188376495)

[3.6 Preverjanje zdravstvenega stanja živali pred odhodom z obrata, prodaja oziroma oddaja klinično zdravih živali 10](#_Toc188376496)

# I Uvod

Uredba (EU) 2016/429 Evropskega parlamenta in Sveta o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) določa, da so izvajalci dejavnosti (rejci) odgovorni za zdravje živali in za zagotavljanje biološke zaščite. Biološka zaščita ali krajše »biovarnost« predstavlja eno od ključnih orodij za preprečevanje bolezni, ki vključuje vse ukrepe, potrebne za zmanjšanje tveganja vnosa in širjenja povzročiteljev okužb, z namenom zagotavljanja zdravja živali. S temi ukrepi skušajo izvajalci dejavnosti (rejci) na najboljši možni način zaščititi svoje živali pred boleznimi. Pravimo "na najboljši možni način", saj tudi z odličnim upravljanjem ni mogoče doseči ničelnega tveganja za izbruh bolezni, ga je pa vsekakor možno občutno zmanjšati.

[Pravilnik](https://www.uradni-list.si/glasilo-uradni-list-rs/vsebina/2024-01-1667) o biovarnosti ter izvajanju biovarnostnih ukrepov iz uredbe (EU) o prenosljivih boleznih živali (Uradni list RS, št. 49/24) (v nadaljnjem besedilu: pravilnik) velja za vse vrste gojenih živali, tudi za hišne ljubljence iste vrste, določa splošne biovarnostne ukrepe, ki jih izvajalci dejavnosti izvajajo glede na način reje in vrsto oziroma kategorijo živali ter posebne biovarnostne ukrepe za posamezne živalske vrste glede na vrsto obratov. S pravilnikom so podrobneje določeni posebni biovarnostni ukrepi za obrate s prašiči, ki veljajo za vse obrate, za tiste, ki redijo prašiče v komercialne namene in tudi za tiste, ki redijo prašiče le za lastno porabo ali drug namen.

Smernice so namenjene zagotavljanju osnovnih informacij in osnovnega znanja o najpomembnejših vidikih biološke varnosti v obratih z živalmi, kot so določene s pravilnikom. Dajejo informacijo o sprejemljivih načinih izvajanja splošnih biovarnostnih ukrepov in o kriterijih za merjenje željenih učinkov ukrepov. **Vsebino teh smernic je treba obravnavati kot priporočila.**

Biovarnost ne pomeni spreminjanja načina reje. Pomembno je zavedanje, da mora vsak rejec živali izvajati biovarnostne ukrepe, saj ima pojav bolezni pri enem rejcu neposreden vpliv na reje v okolici ali celo na območju celotne države. Posledice izbruhov določenih bolezni lahko povzročijo veliko gospodarsko škodo. Pravilnik določa splošne biovarnostne ukrepe, ki jih morajo zagotavljati vsi izvajalci dejavnosti in se smiselno uporabijo glede na načine reje. Na primer živali, ki se redijo na prostem, ni treba zapirati v hleve, pač pa le prilagoditi določene biovarnostne ukrepe za reje na prostem.

Namen biovarnostnih ukrepov za reje živali je, da vsak rejec zaščiti svoje živali pred vnosom bolezni, ne glede na to, ali gre za posebno nevarne bolezni ali le bolezni, ki rejcu povzročajo gospodarsko škodo. V primeru izbruha ali povečanega tveganja za pojav nekaterih bolezni živali lahko Državno središče za nadzor bolezni odredi še druge ukrepe, katerih izvajanje je pravno zavezujoče.

# II Biološka zaščita - biovarnost

Biovarnost pomeni skupek upravljavskih in fizičnih ukrepov za zmanjšanje tveganja za vnos in širjenje bolezni:

1. v populacijo živali ter iz nje in znotraj nje ali
2. v obrat, na območje, v kompartment, na prevozna sredstva ali v katerekoli druge objekte, prostore ali na lokacije ter iz njih in znotraj njih.

Pomembno je zavedanje, da mora vsak rejec izvajati biovarnostne ukrepe, saj ima pojav bolezni pri enem rejcu neposreden vpliv na reje v sosedstvu ali celo na vse reje v državi. Biovarnostni ukrepi morajo biti učinkovito prilagojeni reji glede na namen živali (kot so plemenske živali, pitovne živali), glede na promet z živalmi (na primer vzreja živali iz lastne črede, nakup živali), glede objektov za rejo (reja v zaprtih prostorih, v prostorih z izpustom, reja na prostem), glede na osebje za oskrbo živali (na primer oskrba izključno z družinskimi člani, z zunanjo delovno silo), glede na način oskrbe živali s krmo in vodo (na primer lastna krma, dokupljena krma, kupljena krma, pitna voda, voda neposredno iz okolice).

Vse ukrepe biovarnosti, ki jih izvaja rejec, so dolžni upoštevati in izvajati vsi, ki obiskujejo obrate z živalmi, ne glede na to, ali so občasni obiskovalci ali pa vstopajo kot uradne osebe.

# III Splošni biovarnostni ukrepi za reje živali

Splošni biovarnostni ukrepi so namenjeni preprečevanju vnosa in širjenja bolezni v obrat ter preprečevanju prenosa bolezni v druge obrate. Splošne biovarnostne ukrepe izvajalci dejavnosti izvajajo na način, da v največji meri sledijo namenu biovarnostnih ukrepov, jih pa prilagajajo glede na tehnologijo reje, obseg in vrsto rejnih živali ter tveganja. Ukrepi v teh smernicah so razdeljeni v tri skupine:

1. Pogoji reje za živali
2. Tehnologija reje – priporočila v tehnologiji reje za preprečevanje bolezni
3. Ravnanje z živalmi

Rejec je odgovoren za svoje živali, njihovo zdravje, preudarno in odgovorno uporabo veterinarskih zdravil. Ob tem ne posega v odločitve in delo veterinarja, se trudi za čim večje zmanjšanje tveganje za vnos in širitev bolezni ter dobro rejsko prakso. Pri tem je vse delo povezano s tehnologijo reje, vrsto in kategorijo živali, ki jih redi in pri vsem se upošteva geografska lokacija, klimatski pogoji, lokalne razmere in prakse. Po potrebi sprejme ukrepe za biovarnost v zvezi z divjimi živalmi, kadar je dokazana nevarnost prenosov nekaterih posebno nevarnih bolezni iz kategorije A.

Vsi (rejci, lastniki živali, ki uporabljajo rejne živali za družne namene, strokovni delavci, veterinarji, idr.), ki prihajajo v stik z rejnimi živalmi sprejmejo ukrepe, s katerimi čim bolj zmanjšajo tveganja za vnos in širjenje bolezni.

## 1 Pogoji reje za živali

Ukrepi za fizično zaščito reje vključujejo:

* postavitev ograde, ograje, strehe ali mreže;
* čiščenje, razkuževanje ter kontrolo insektov, glodavcev.

### 1.1 Objekti za rejo živali

Materiali ne smejo biti škodljivi za živali. Biti morajo dovolj odporni in primerni za temeljito čiščenje in razkuževanje. Pomembno je redno vzdrževanje prostorov.

### 1.2 Zavarovanje vhodov in izhodov pred nepooblaščenim dostopom oseb ali živali v objekte z živalmi ali vozil v obrat

Objekti morajo biti zavarovani tako, da se zmanjša možnost prenosa bolezni.

Objekti, v katerih se gojijo živali, naj bodo ograjeni. Prav tako naj bodo pred morebitnim vstopom divjih ptic in drugih živali zaščitena okna in druge odprtine na objektih, kjer to tehnologija reje oziroma oblika hleva dopušča. Eventualne odprtine za odstranjevanje gnoja naj bodo v času, ko niso v uporabi, zaščitene oziroma zaprte. Če se živali redijo v objektih z izpustom ali na prostem, mora biti ograja (v primeru reje prašičev dvojna) urejena tako, da je mogoče vstopiti samo skozi načrtovane vhode in izhode, ti vhodi in izhodi pa morajo biti zavarovani pred nepooblaščenim vstopom oseb ali vožnjo s prevoznimi sredstvi. V primeru planinske paše je ograja priporočljiva in se postavi, kadar je to mogoče, tudi zaradi preprečevanja dostopa obiskovalcev in divjih živali. Če ograje ni mogoče postaviti, je priporočljivo namestiti opozorilne table, ki obiskovalce obveščajo, naj se ne približujejo živalim, jih ne hranijo in ne vznemirjajo.

### 1.3 Standardi osvetlitve

Standardi pogojenosti predpisujejo ustrezno osvetlitev za posamezne živalske vrste.

V teku dneva je lahko osvetlitev naravna, če izpolnjuje pogoje, v teku noči pa mora biti mogoče z umetno svetlobo pregledati posamezne živali in vsak del nastanitvenih prostorov za živali, ki je lahko tudi prenosne izvedbe.

### 1.4 Dodatna priporočila

V rejah, kjer redijo različne živalske vrste, so priporočljivi ločeni prostori oziroma objekti za posamezne vrste živali, kjer je to mogoče.

Pašnike je potrebno urediti primerno živalski vrsti, reliefu in tehnologiji reje.

## 2 Tehnologije rej – priporočila v tehnologiji reje za preprečevanje bolezni

V reji se vodijo evidence (seznami) obiskovalcev obrata, ki imajo neposreden stik z živalmi, prevoznih sredstev, izvedbe dezinfekcije, dezinsekcije in deratizacije (datum, podatki o izvajalcu, uporabljeno sredstvo). Rejci vodijo evidenco z obstoječimi listinami, ki evidentirajo prihode in odhode oseb, ki vstopajo v rejo in stik z živalmi (dnevnik veterinarskih posegov, kartica osemenitev, vnos prihodi/odhodi-aplikacija/register, dobavnice semena, krme, pogodba - urnik odvoza produktov, potrdilo o oddaji kadavra idr.)

V primeru pojava bolezni bodo ti podatki ključni glede poizvedovanja o vnosu bolezni v rejo oziroma o možnih poteh prenosa bolezni iz reje.

### 2.1 Ukrepi upravljanja za zaščito reje

Ključni so postopki za vstop v obrat in izstop iz njega za živali, proizvode, vozila in osebe. Rejec ima vse podatke o prihodih in odhodih, do katerih imajo po uradni dolžnosti omogočen dostop tudi nadzorni organi. Vpisi prihodov veterinarja so v dnevniku veterinarskih posegov, prihodi osemenjevalca so na kartici osemenitev, prihodi svetovalcev pa v svetovalnem zapisu in aplikaciji - ben akti, prihodi kontrolorjev/selekcionistov so na predpisanih obrazcih (iz potrjenih rejskih programov), odvozi produktov so v »zabeleženih premikih«, urniku odvoza mleka.

### 2.2 Postopki za uporabo opreme

Oprema, ki se uporablja za rokovanje z živalmi ostane v objektu. Potrebno je redno mehanično čiščenje in umivanje. V kolikor rejec posodi opremo, jo je potrebno po vračilu očistiti in razkužiti.

Nekaj običajnih postopkov za uporabo opreme:

* v kolikor rejec posodi vrvi za pomoč pri porodu teleta na drugem kmetijskem gospodarstvu jih mora takoj ob vračilu prekuhati v čisti vreli vodi,
* priporočamo, da rejci ne kupujejo krme iz držav, kjer je potrjena katerakoli posebno nevarna bolezen živali,
* pogoji za vnos živali in proizvodov v obrat – če je slama onesnažena s povzročitelji posebno nevarne bolezni živali , lahko traja njena kužnost več mesecev,
* lahko izvajamo karanteno, osamitev ali ločitev novo vključenih ali bolnih živali (karantena ni obvezna, je pa odličen biovarnostni ukrep),
* pred nakupom živali iz lokalnih kmetij naj rejec preko veterinarja pridobi podatke o zdravstvenem stanju in boleznih iz aplikacije EPI za kmetijo, kjer kupujemo živali.

### 2.3 Preprečevanje vnosa neželenih bolezni, vektorjev v hlev z rejnimi živalmi v sami tehnologiji reje

Skladno z EU Uredbo 429/2016 in nacionalno zakonodajo sprejeto na podlagi te uredbe rejec varuje zdravje svojih živali in izvaja ukrepe, ki so navedeni v tem poglavju. Rejec prilagaja ukrepe glede na način reje in vrsto oziroma kategorijo živali.

#### 2.3.1 Namestitev, vzdrževanje in uporaba razkuževalne bariere na vstopu v objekt z rejnimi živalmi

Rejne živali lahko zaščitimo na več načinov. Eden od načinov za preprečitev prenosa bolezni je razkuževalna bariera, ki je nujna, kadar izbruhnejo posebno nevarne bolezni živali in pri določenih vrstah rejnih živali in intenzivnosti reje, za kar se rejec kot odgovorna oseba odloči sam. Na vstopu v objekt z živalmi naj bo nameščena razkuževalna bariera, v katero mora vstopit vsak, preden vstopi v rejo – pri tem upoštevamo potreben čas delovanja, da razkužilo deluje! Rejec se lahko odloči, da namesto razkuževalne bariere pred vstopom v rejo zamenja obutev v primeru, če je bil predhodno na mestih, kjer bi lahko s čevlji prenesli bolezen (npr.: če odide izven območja kmetije – v zadrugo, ipd.).

Razkuževalne bariere je treba zaščititi pred vremenskimi vplivi in vzdrževati čiste ter jih uporabljati ob vsakem vstopu in izstopu iz prostora z živalmi. V razkuževalni barieri so razkužilne raztopine, ki jih je treba pripraviti, uporabljati in redno menjavati skladno z navodili proizvajalca.

V nadaljevanju navajamo tudi nekatere druge poti okužbe:

* premiki okuženih živali (domačih in divjih)
* okužena obuvala, oblačila, roke vseh oseb, ki so imeli stik z okuženimi živalmi pri krmljenju ali preiskovanju;
* vsa oprema, ki jo uporabljamo pri okuženih živalih ali v njihovi bližini
* katerokoli prevozno sredstvo, ki je vstopilo ali zapustilo prostore, posebno še, če so tam živali sumljive;
* trupla okuženih živali;
* prostor, kjer so se nahajale okužene živali: na paši, nakladalne rampe, tržnice, ceste, parkirišča (med transportom);
* druge živali: psi, mačke, lisice, ki prenesejo okužbo s tacami ali na krznu (tudi koži) pri čemer same ne zbolijo;
* stik z obolelimi živalmi sosednje kmetije – če ni upoštevana minimalna biovarnostna razdalja med dvema obratoma;
* okužene divje živali (npr. divji prašiči, prostoživeče ptice);
* meso in mesni izdelki, narejeni iz okuženih prašičev preko mednarodnega transporta (zračni promet/po morju) iz okuženih regij (mednarodno trgovanje, krmljenje s pomijami);
* okužena prevozna sredstva, prikolice, tovornjaki;
* okužena krma, če izhajajo pridelki iz območja, kjer so okužene divje živali (npr. divji prašiči – APK);
* ugrizi okuženih klopov – velika nevarnost za reje z izpusti/pašo, ki se nahajajo blizu gozda;
* krmljenje pomij.

**Pri uporabi razkuževalne bariere mora rejec in vsak, ki prihaja v stik z živalmi upoštevati minimalni čas, da razkužilo učinkuje. Pri tem naj rejec vedno upošteva navodila proizvajalca posameznega razkužila in uporablja pripravke do roka uporabnosti, navedenega na embalaži. Pomembno je tudi, da so razkužila skladiščena v primernih pogojih, kot jih določa proizvajalec.**

#### 2.3.2 Uporaba zaščitne obleke in obutve za vse, ki vstopajo v objekt z živalmi

Uporaba zaščitne obleke in obutve za vse, ki vstopajo v objekt z živalmi, je ključni ukrep, ki bistveno vpliva na zmanjšanje tveganja za vnos bolezni v rejo. Zelo dobra rešitev je, da rejec sam zagotovi zaščitno obleko in obutev, saj na tak način aktivno ščiti svoje živali. Obiskovalci lahko prinesejo svojo zaščitno obleko in obutev, ki pa ne sme biti predhodno uporabljena, mora biti čista in oprana na 90 oC.

Obiskovalci naj upoštevajo navodila izvajalca dejavnosti in v objekte z živalmi vstopajo le kadar je to nujno in pod nadzorom in z dovoljenjem izvajalca dejavnosti. Pred vstopom naj si nadenejo zaščito za obutev in obleko (obujke in plašč za enkratno uporabo) ter si razkužijo roke.

Pri neposrednem stiku z živalmi je potrebno predhodno poskrbeti za higieno rok pred vsakim rokovanjem z živalmi in po njem.

#### 2.3.3 Čiščenje in razkuževanje objektov ter drugih prostorov, kjer se zadržujejo živali, skladišča krme, prevoznih sredstev, opreme oziroma strojev ter izvajanje dezinsekcije in deratizacije

Zaželjeno je redno čiščenje in kadar je potrebno, razkuževanje objektov in drugih prostorov, kjer se zadržujejo živali, skladišč krme, prevoznih sredstev, opreme oziroma strojev ter izvajanje dezinsekcije in deratizacije.

Postopki čiščenja in razkuževanja:

* mehansko odstranjevanje organskega materiala, kot je blato, nastilj, krma;
* pranje in čiščenje s čistilom po navodilu proizvajalca;
* po potrebi nanašanje razkužila po navodilih proizvajalca.

Za zatiranje škodljivcev se izvaja dezinfekcija, dezinsekcija in deratizacija (DDD) po navodilu proizvajalca sredstev ali izvajalca in se o tem vodi evidenca.

#### 2.3.4 Nadzor nad vektorji okužbe se lahko izvaja z vodenjem seznamov oziroma evidenc obiskovalcev, prevoznih sredstev in biovarnostnim premorom

Če želimo specificirati, kdo predstavlja tveganje za posamezno rejo, lahko ob dokazani nevarnosti posebno nevarne bolezni iz kategorije A s spremljanjem vseh prihodov in odhodov ter obiskov samega gospodarstva ugotovimo, kdo je bil zadnji obiskovalec, preden je izbruhnila bolezen. Rejec lahko zaščiti rejo na način, da ima v načrtu biovarnosti opredeljen biovarnostni premor: zahtevano število ur, ki morajo preteči preden oseba, ki je že bila v reji sme vstopiti v dotično rejo. Profesionalne intenzivne reje imajo predpisan biovarnostni premor 72 ur (celo 5 dni!), kadar obstaja nevarnost posebno nevarnih bolezni iz kategorije A (npr.: APK, HPAI), običajno pa 48. ur. V kolikor tega ni moč izpolnjevati, se je potrebno pred vstopom v rejo preobleči, preobuti in oprati/razkužiti roke ter nositi pokrivalo. Zgledne reje (npr. nukleusi) lahko vzpostavijo sanitarni vozel – tuširanje (z glavo vred) in preoblačenje v oblačila s kmetije.

#### 2.3.5 Ravnanje z živalskimi stranskimi proizvodi

Poginule živali je potrebno redno odstranjevati iz prostorov, kjer se redijo živali. Do odvoza se trupla poginulih živali hranijo ločeno od drugih odpadkov in živali tako, da so zavarovana pred dostopom nepooblaščenih oseb ali živali.

**Odstranjevanje poginulih živali in drugih živalskih stranskih proizvodov mora biti varno.** Izredno pomembno je, da rejec poginule živali pripravi za odvoz na primernem mestu kmetije, odmaknjeno od rejnih živali, tako da zmanjša možnost prenosa bolezni. Poginule živali je potrebno zaščititi, da divje živali, glodavci, mačke in psi ne raznašajo delov naokoli. Ko končamo delo s poginulimi živalmi in živalskimi stranskimi proizvodi, se dobro umijemo in preoblečemo. Preden vstopimo v rejo, se preobujemo v obutev, ki jo uporabljamo v hlevu, in zamenjamo oblačila.

#### 2.3.6 Zagotavljanje zdravstveno ustrezne vode, vode za napajanje in krme

Kakovost vode je odvisna od njene mikrobiološke, fizikalne in kemične sestave. V primeru lastnega zajetja v gospodinjstvu se le ta smatra kot ustrezna tudi za napajanje živali.

Voda za živali naj bo čista, ne umazana z blatom živali (v napajalnikih ali koritih naj ne bo blata živali, zlasti že delno zasušenega, kar kaže da nismo tega že dolgo čistili). V primeru pojava težjih zdravstvenih težav ali pojava bolezni je potrebno kakovost vode preveriti v pooblaščenih laboratorijih, da voda ustreza zahtevam za rejne živali. Analiza naj obsega vsaj osnovno analizo (enterokoki in *E. coli*).

V skladu s predpisi, ki urejajo živalske stranske proizvode, je prepovedano krmljenje prašičev s pomijami.

## 3 Ravnanje z živalmi

### 3.1 Nabava živali iz obratov s preverjenim zdravstvenim stanjem

Obrat s preverjenim zdravstvenim stanjem pomeni obrat, v katerem se redno oziroma vsaj enkrat letno oziroma po potrebi izvajajo ukrepi oziroma preiskave za zmanjševanje tveganja za pojav in širjenje bolezni oziroma za ugotavljanje povzročiteljev bolezni, ki negativno vplivajo na zdravje in dobrobit živali v obratu.

Ti ukrepi in preiskave so zajeti v minimalni obseg zdravstvenega varstva živali, ki ga zagotavlja država, in so določeni z Odredbo o izvajanju sistematičnega spremljanja zdravstvenega stanja živali, programov izkoreninjenja bolezni živali ter cepljenj živali.

Ob pojavu bolezni ali v času povečane nevarnosti za širjenje določene bolezni, so lahko obvezni ukrepi in preiskave določeni s sklepi generalnega direktorja UVHVVR tudi za druge bolezni.

Obrat z živalmi je lahko dokazano prost določenih bolezni, za katere se izvajalec dejavnosti prostovoljno odloči in ki imajo predvsem vpliv na ekonomiko reje, kot so:

* bovina virusna diareja (BVD),
* infekciozni bovini rinotraheitis in infekciozni pustularni vulvovaginitis (IBR/IPV),
* virusni artritisa/encefalitisa koz (CAE).

V teh primerih se živali nabavljajo iz čred, ki so dokazano proste določenih bolezni. Dokazano proste pomeni, da izvajalec dejavnosti z evidencami in rezultati preiskav dokaže, da določenih bolezni ni v njegovi reji oziroma ima v skladu s predpisi odločbo Uprave za varno hrano, veterinarstvo in varstvo rastlin o podelitvi statusa reje, proste določene bolezni.

### 3.2 Izolacija (karantena) novo nabavljenih živali

V izogib vnosu povzročiteljev bolezni v rejo se priporoča 30 dnevna karantena pred namestitvijo živali v rejo. Smiselno je poznavanje zdravstvenega statusa novo nabavljenih živali.

Upoštevati je treba, da predstavljajo premiki živali med rejami vedno tveganje za vnos bolezni.

V Pravilih o zdravju živali je »karantena« opredeljena kot osamitev živali, zaradi katere ne pride do neposrednega ali posrednega stika z živalmi izven epidemiološke enote z namenom, da se ena ali več določenih bolezni v določenem obdobju opazovanja živali v osamitvi ter po potrebi njihovega testiranja in zdravljenja ne širi. Karantena, osamitev ali ločitev novo vključenih ali bolnih živali je eden od ukrepov za upravljanje reje in biološko zaščito le te.

Če je v obratu z živalmi samo ena kategorija živali in je uveden način reje »vse noter vse ven«, izolacijski prostori (karantena) niso potrebni.

Živali v karanteni je potrebno oskrbovati ločeno in po oskrbi živali iz osnovne črede. Način vstopa v karanteno pa je identičen vstopu v rejo (preoblačenje, preobuvanje in higiena rok). Pri tem smo pazljivi, da niti oblačil niti orodij, ki smo jih uporabili v karantenskem delu, ne odnašamo drugam in ne uporabimo v matični reji.

V času izolacije živali se izvede:

* klinične preglede novo nabavljenih živali;
* po potrebi odvzem vzorcev (kri, slina, blato) za diagnostične preiskave 24-48 ur po namestitvi živali v karantenski objekt in ponovno dva dneva pred koncem karantene.

### 3.3 Ločevanje bolnih živali od zdravih;

Posamezne živali lahko zbolijo. Bolne živali je treba ločiti od zdravih in jih namestiti v poseben prostor, kjer imajo ustrezno temperaturo prostora, lažji dostop do vode in krme, možnost počitka in jih zdrave živali ne vznemirjajo. V primeru, da so živali zelo oslabele, se ravna po priporočilih veterinarja.

### 3.4 Redno spremljanje zdravstvenega stanja živali, vključno z beleženjem sprememb zdravstvenega stanja živali

Zdravstveno stanje živali je treba spremljati vsak dan in v primeru sprememb (klinični znaki, povečan pogin, zmanjšana poraba krme oziroma vode, padec proizvodnje ipd...) takoj poklicati veterinarja.

Voditi je treba predpisane evidence (redno posodobljen register živali v obratu, dnevnik veterinarskih posegov).

### 3.5 Zagotavljanje redne veterinarske oskrbe živali

Veterinarska oskrba pomeni veterinarsko svetovanje, klinične preglede, diagnostične preiskave, preventivni programi in zdravljenje živali. Za zagotavljanje veterinarske oskrbe ima rejec lahko pisni dogovor z izbrano veterinarsko organizacijo ali vsaj kontaktne podatke veterinarske organizacije ali veterinarja. Vsebina dogovora ni predpisana, vsekakor pa gre za dogovor, ki mora zadovoljiti podpisnike dogovora.

### 3.6 Preverjanje zdravstvenega stanja živali pred odhodom z obrata, prodaja oziroma oddaja klinično zdravih živali

Čreda, v kateri izvajalec dejavnosti redno spremlja zdravstveno stanje živali in ki ima redno veterinarsko oskrbo, je načeloma čreda zdravih živali. Pred oddajo živali novemu lastniku ali pred oddajo živali v zakol je treba vizualno pregledati živali. Živali, ki kažejo znake bolezni, se ne sme oddati iz črede.

Take živali se namestijo v prostor za bolne živali, počakajo na oskrbo veterinarja in se oddajo po končanem zdravljenju oziroma ko ne kažejo več znakov bolezni.